CELEX: 32021D0786
Language: fi
Date: 2021-05-10 00:00:00
Title: Neuvoston täytäntöönpanopäätös (EU) 2021/786, annettu 10 päivänä toukokuuta 2021, Kroatian tasavallalle direktiivin 2003/96/EY 19 artiklan mukaisesti annettavasta luvasta soveltaa verovapautta humanitaarisessa miinanraivauksessa käytettävien koneiden dieselöljyyn

17.5.2021   
               
               
                  FI
               
               
                  Euroopan unionin virallinen lehti
               
               
                  L 173/1
               
            
         NEUVOSTON TÄYTÄNTÖÖNPANOPÄÄTÖS (EU) 2021/786,
         annettu 10 päivänä toukokuuta 2021,
         Kroatian tasavallalle direktiivin 2003/96/EY 19 artiklan mukaisesti annettavasta luvasta soveltaa verovapautta humanitaarisessa miinanraivauksessa käytettävien koneiden dieselöljyyn
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon energiatuotteiden ja sähkön verotusta koskevan yhteisön kehyksen uudistamisesta 27 päivänä lokakuuta 2003 annetun neuvoston direktiivin 2003/96/EY (1) ja erityisesti sen 19 artiklan,
         ottaa huomioon Euroopan komission ehdotuksen,
         sekä katsoo seuraavaa:
         
                     (1)
                  
                  
                     Kroatialle myönnettiin neuvoston täytäntöönpanopäätöksellä 2014/921/EU (2) lupa soveltaa verovapautta humanitaarisessa miinanraivauksessa erityisesti käytettävien koneiden dieselöljyyn, jäljempänä ’verovapautus’, 19 päivään joulukuuta 2020 saakka direktiivin 2003/96/EY 19 artiklan mukaisesti.
                  
               
                     (2)
                  
                  
                     Kroatia pyysi 18 päivänä syyskuuta 2020 lupaa jatkaa verovapautuksen soveltamista 20 päivän joulukuuta 2020 ja 19 päivän joulukuuta 2026 välisen ajan. Komission pyynnöstä Kroatia toimitti 13 päivänä lokakuuta ja 6 päivänä marraskuuta 2020 lisätietoja.
                  
               
                     (3)
                  
                  
                     Kroatia haluaa tällaisen verovapautuksen soveltamisen jatkamisella vauhdittaa miinanraivausta maan eri alueilla jäljellä olevilla miinoitetuilla alueilla. Verovapautuksella olisi välittömiä myönteisiä vaikutuksia ihmisten elämään ja terveyteen kyseisillä alueilla.
                  
               
                     (4)
                  
                  
                     Verovapautus olisi rajoitettava koskemaan hyväksyttyjä erikoiskoneita, jotka on nimenomaisesti suunniteltu ja rakennettu miinoitettujen alueiden raivaamiseen.
                  
               
                     (5)
                  
                  
                     Verovapautus olisi rajoitettava koskemaan Kroatian alueella olevia miinoitettuja alueita.
                  
               
                     (6)
                  
                  
                     Verovapautusta olisi sovellettava kaikkiin toimijoihin, jotka osallistuvat humanitaariseen miinanraivaukseen Kroatiassa, jolloin yksikään yksittäinen toimija ei saa taloudellista etua.
                  
               
                     (7)
                  
                  
                     Sen vuoksi verovapautus on hyväksyttävä sisämarkkinoiden moitteettoman toiminnan ja tarpeen varmistaa tasapuolinen kilpailu kannalta, ja se on unionin terveys-, ympäristö-, energia- ja liikennepolitiikan mukainen.
                  
               
                     (8)
                  
                  
                     Kunkin direktiivin 2003/96/EY 19 artiklan 1 kohdan nojalla myönnettävän luvan voimassaoloajan on määrä olla tiukasti rajattu. Jotta asianomaiset talouden toimijat saavat riittävän varmuuden ja riittävästi aikaa saattaa miinojen raivaus päätökseen miinoitetuilla alueilla, lupa on aiheellista myöntää kuudeksi vuodeksi.
                  
               
                     (9)
                  
                  
                     Jotta voidaan taata miinanraivaustoimiin osallistuville talouden toimijoille oikeusvarmuus ja välttää sovellettavan verokannan muutoksista johtuvan hallinnollisen rasitteen mahdollinen lisääntyminen, Kroatian olisi voitava soveltaa verovapautusta keskeytyksettä. Haettu lupa olisi sen vuoksi myönnettävä 20 päivästä joulukuuta 2020 alkaen, jotta täytäntöönpanopäätöksessä 2014/921/EU aiemmin säädetyt järjestelyt voivat jatkua saumattomasti.
                  
               
                     (10)
                  
                  
                     Tämä päätös ei vaikuta valtiontukea koskevien unionin sääntöjen soveltamiseen,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Annetaan Kroatialle lupa vapauttaa verosta sen alueella humanitaarisessa miinanraivauksessa käytettävien koneiden dieselöljy. Verovapautus on rajoitettu koskemaan hyväksyttyjä erikoiskoneita, jotka on nimenomaisesti suunniteltu ja rakennettu miinoitettujen alueiden raivaamiseen.
         
         
            2 artikla
            Tätä päätöstä sovelletaan 20 päivän joulukuuta 2020 ja 19 päivän joulukuuta 2026 välisenä aikana.
            Jos neuvosto kuitenkin antaa perussopimuksen 113 artiklan tai jonkin muun kyseisen sopimuksen asiaankuuluvan määräyksen nojalla humanitaarisen miinanraivauksen veroetuja koskevia yleisiä sääntöjä, tämän päätöksen soveltaminen lopetetaan päivänä, jona kyseisten yleisten sääntöjen soveltaminen alkaa.
         
         
            3 artikla
            Tämä päätös on osoitettu Kroatian tasavallalle.
         
         
            Tehty Brysselissä 10 päivänä toukokuuta 2021.
            
               
                  Neuvoston puolesta
               
               
                  Puheenjohtaja
               
               J. BORRELL FONTELLES
            
         
         
            (1)  EUVL L 283, 31.10.2003, s. 51.
         
            (2)  Neuvoston täytäntöönpanopäätös 2014/921/EU, annettu 16 päivänä joulukuuta 2014, Kroatialle direktiivin 2003/96/EY 19 artiklan mukaisesti annettavasta luvasta soveltaa verovapautta humanitaarisessa miinanraivauksessa käytettävien koneiden dieselöljyyn (EUVL L 363, 18.12.2014, s. 150).